Ek het verwag dat lede die idee om weer ’n kopie van die kookboek “Geheime van die Ysterkombuis” met lekker wildsvleisresepte en ’n paar lekkerlees stories bymekaar te sit, sal ondersteun. Tot dusver het ons geen bydraes ontvang nie. Ons het wel ’n aanbod van een VLU-tak in die Bosveld gekry dat hulle, indien die nodige erkenning aan hulle gegee word wel resepte sal aanstuur. Dit lyk my ek sal maar die VLU moet vra om vir ons die resepteboek saam te stel as dit die ondersteuning is wat ons van lede kry.
Ons moedig weer lede en ywerige kampkokke aan om dit te ondersteun sodat ons 'n unieke kookboek kan saamstel.
Daar is in die afgelope maand in die pers berig dat ’n “mak leeu” sy eienaar wat hom met ’n bottel grootgemaak het aangeval het toe die man ’n hek wou oopmaak om die voertuig uit die kamp te ry. ’n Opname van hierdie gebeure is wyd op Youtube versprei. Die leeumannetjie is uiteindelik doodgeskiet om sy eienaar uit die kamp te kon red.
Dan het ek ook ‘n video ontvang van ’n wit leeumannetjie wat in ‘n besigtigingsvoertuig ingeklim het terwyl die voertuig vol mense in die kamp was om na die leeus te kyk. In hierdie geval het niemand gelukkig seergekry nie.
Die uiteinde is bykans elke keer dieselfde. ’n Mens kry seer en die arme dier wat sy natuurlike instink uitgeleef het word doodgeskiet.